
ORSON  F.  WHITNEY. 


Det  er  os  en  Glæde  at  meddele,  at  Ældste  Orson  F.  Whit- 
ney af  de  tolv  Apostles  Raad  er  valgt  til  at  efterfølge  Ældste 
George  Albert  Smith  som  Præsident  over  den  europæiske 
Mission,  og  at  Ældste  William  A.  Morton  er  udnævnt  til  at 
assistere  ham  paa  det  skriftlige  Omraade  af  hans  Virksom- 
hed. Disse  Brodre  ventes  at  ville  forlade  Hjemmet  i  Juni  og 
begynde  deres  Arbejde  umiddelbart  efter  deres  Forgængeres 
Afløsning. 

Følgende  Uddrag  af  Ældste  Whitneys  Foredrag  paa  sidste 
Generalkonference  vil  derfor  blive  læst  med  særlig  Interesse: 

Ældste  Whitney  konstaterede,  at  han  havde  forkyndt 
Evangeliet  i  Zions  Stave  de  sidste  femten  Aar.  Nu  var  han, 
formedelst  den  Forandring  det  medforte,  overordentlig  tak- 
nemmelig over  at  have  nydt  den  store  Ære  at  blive  udnævnt 
til  at  præsidere  over  den  europæiske  Mission,  og  han  gik  med 
glad  Hjerte  til  sin  Pligt  paa  den  anden  Side  Kloden.  Dette 
var  ikke  hans  forste  Mission;  fra  1876 — 77  virkede  han  i  Pen- 

sylvanien  og  i  Ohio,  hans  Faders  Fødestat.  Derefter  blev  han 
kaldet  til  Biskop  i  18.  Stift,  i  dette  Kald  virkede  han  i  næsten 
28  Aar.  Under  denne  Periode  var  han  paa  Mission  i  England 
fra  1881 — 83,  idet  han  arbejdede  som  Redaktionssekretær  ved 
»Millennial  Star«.  Han  lovede  nu  det  første  Præsidentskab  og 
Folket,  at  han  vilde  rejse  glad  bort  og  blive  derude,  saalænge 
Herren  havde  Brug  for  ham. 

Ældste  Whitney  læste  fra  Mormons  Bog  Almas  Ord  om, 
hvorledes  han  udtaler  Ønsket  om,  at  han  var  en  Engel,  saa 
at  han  kunde  prædike  Omvendelse  for  alle  Mennesker  og 
bringe  Verden  til  Gud;  men  han  angrede  sit  Ønske  og  be- 
sluttede at  være  tilfreds  med  det,  der  var  blevet  tildelt  ham. 
Alma  syntes  for  et  Øjeblik  at  have  tænkt,  at  Mennesket  ud- 
retter en  Guds  Arbejde,  i  Stedet  for  at  Gud  selv  gør  sit  Ar- 
bejde, og  bruger  Mennesket  som  sit  Redskab.  Ikke  heller  er 
Gud  i  sit  Valg  af  Redskaber  henvist  til  sin  Pagts  Folk.  Han 
anvender  alle  Nationer  til  at  fremme  sine  Planer  og  holder 
deres  Skæbne  i  sin  Haand.  Forsynet  er  overalt.  Han  har  givet 
det  evige  Evangelium  til  sit  Folk  med  guddommelig  Myndig- 
hed til  at  administrere  dets  hellige  Ordinancer  og  virke  i  hans 
Navn  og  hans  Sted.  Gennem  alle  Tidsaldre  har  Mænd,  der  bar 
Præstedømmet,  virket  paa  denne  Maade. 

Men  de  kunde  ikke  udføre  alt  Guds  Arbejde,  og  blev  heller 
ikke  tilladt  det.  Udenfor  deres  Virkefelt  er  andre  store  Mænd 
blevet  sendt  til  forskellige  Nationer  for  at  give  dem  en  saa- 
dan  mindre  Grad  af  Sandheden,  som  Herren  var  villig  til  at 
give  dem,  og  vidste  de  var  i  Stand  til  at  anvende  klogt. 
Konfutse,  Zoroaster,  Buddha,  Socrates,  Plato  og  andre  var 
Guds  Tjenere  i  denne  mindre  Sfære.  Han  omtalte  Nebukad- 
nesar,  Babylons  Konge,  der  blev  ydmyget,  fordi  han  gav  sig 
selv  Æren  for,  hvad  Gud  havde  gjort.  Cyrus,  den  persiske 
Kejser,  der  overvandt  Babylon  og  endte  Jødernes  Fangen- 
skab samt  gengav  dem  deres  eget  Land  for  Frelserens  Komme, 
var  den  Højestes  Tjener;  ligeledes  Aleksander  den  Store,  hvis 
Erobringer  spredte  det  græske  Sprog,  i  hvilket  det  Ny  Testa- 

mente  blev  skrevet,  og  saaledes  medvirkede  til  Evangeliets 
Udbredelse.  Ad  de  store  Militærveje,  der  af  Rom  var  blevet 
anlagt  for  Legionerne,  naar  de  drog  paa  Erobringstogt  blandt 
de  omkringboende  hedenske  Nationer,  ad  disse  brede  Lande- 
veje vandrede  Jesu  Kristi  Apostle  og  deres  Medarbejdere, 
medbringende  Evangeliet  til  disse  Folk. 

Gaar  vi  til  de  senere  Tider,  sagde  Ældste  Whitney,  be- 
hover vi  blot  at  aabne  Mormons  Bog  for  at  se,  hvorledes 
Gud  inspirerede  Columbus  til  at  opdage  Amerika,  Zions  Land, 
der  var  bestemt  til  at  begynde  Forberedelsen  for  Herrens  her- 
lige Komme;  hvorledes  han  drev  Pilgrimsfædrene  til  at  krydse 
Atlanten,  og  af  deres  Efterslægt  oprejste  denne  mægtige  Na- 
tion, der  var  som  en  Moder  til  Kristi  genoprejste  Kirke.  De  For- 
følgelser, som  de  Sidste  Dages  Hellige  havde  lidt  under  Stjer- 
nebanneret, var  ikke  paa  Grund  af  Flaget,  Konstitutionen  eller 
Regeringen,  men  paa  Trods  af  dette.  De  blev  krænket  af 
Pøbelvældet.  I  intet  andet  Land  paa  Jorden  vilde  Herrens 
Sidste  Dages  Arbejde  være  blevet  tilladt  at  fremstaa.  For- 
synet er  overalt,  og  det  hele  virker  i  dets  Haand.  Sandhedens 
Sejr  er  uundgaaelig,  og  hvad  Mennesker  end  kan  gøre,  be- 
herskes alt  af  Guds  Herlighed.  Skyerne  kan  mørkne,  Storme 
kan  rase,  men  intet  i  Verden  kan  end  ikke  et  Sekund  standse 
Guds  Arbejde. 

Broder  Whitney  har  modtaget  sin  Uddannelse  paa  Deseret 
Universitet,  nu  Utah  Statsuniversitet.  Hans  kunstneriske  Tem- 
perament har  holdt  ham  fjernt  fra  Mathematiken,  men  gjort 
ham  til  en  fremragende  Taler  og  Skribent;  hvilke  Evner  han 
har  faaet  en  glimrende  Anvendelse  for  i  »Deseret  News«,  i  »Mil- 
lennial  Star«,  i  Salt  Lake  Citys  Byraad  og  i  Repræsentan- 
ternes Hus,  ligesom  han  ogsaa  har  udfoldet  en  uforglemmelig 
Virksomhed  som  Universitetskansler,  Digter,  Biograf,  Histo- 
riker, Politiker,  Docent  i  Filosofi,  Journalist  og  sidst,  men  ikke 
mindst,  som  Apostel  i  Jesu  Kristi  Kirke. 

ELEMENTERNE  ER  EVIGE. 

Ved  Ældste  Parley  P.  Pratt. 

»Og  den,  som  sad  paa  Tronen, 
sagde:  Se,  jeg  gør  alle  Ting  nye.  Og 
han  sagde  til  mig:  skriv,  thi  disse 
Ord  er  sande  og  trofaste«. 

Aabenb.  21,  5. 

Aand  og  Stof  er  de  to  store  Principper  for  al  Eksistens. 
Enhver  levende  eller  livløs  Ting  bestaar  af  enten  det  ene  eller 
det  andet  eller  begge  disse  evige  Principper.  Jeg  siger  evige, 
fordi  Elementerne  er  lige  saa  evigvarende  som  den  livgivende 
Kraft,  der  eksisterer  i  dem.  Stof  og  Aand  er  af  lige  Varighed, 
begge  er  selveksisterende  —  de  begyndte  aldrig  at  eksistere, 
og  de  kan  aldrig  tilintetgøres.  Vi  indlader  os  ikke  paa  det 
Tema  som  en  Genstand  for  spekulativ  Filosofi,  i  sin  Natur 
blot  beregnet  paa  at  fængsle  Indbildningskraften,  at  inter- 
essere de  Nysgerrige  eller  behage  de  Lærde.  Saa  fjernt  herfra 
betragter  vi  dette  som  en  Genstand  af  dyb  og  vigtig  Interesse 
for  hele  Menneskeslægten.  En  Genstand,  der  er  lige  interes- 
sant for  Jøde  og  Kristen,  Muhamedaner  og  Hedning;  den  Vise 
og  den  Ringe,  den  Lærde  og  den  Uvidende,  alle  rejser  hastigt 
gennem  Tiden  og  hen  imod  Evigheden.  Alle  elsker  Liv  og 
Lykke;  alle  skuer  med  usigelig  Ængstelse  hen  til  Fremtidens 
uundersøgte  Egne. 

Naar  Jøden  følger  sine  aldrende  Forældre,  sin  Hjertens- 
ven eller  sine  elskede  Børn  til  sine  Fædres  Gravsted,  medens 
hans  Bryst  bevæges  af  Bekymring  og  Sorg,  trøstes  han  ved 
et  fast  og  vist  Haab  om  deres  Opstandelse  fra  de  Døde  til- 
lige med  hele  Israels  Slægt  og  iklædt  et  Legeme,  og  om  at 
de  atter  vil  komme  til  det  Land,  der  blev  givet  til  dem  og 
deres  Fædre  som  evig  Arv,  medens  David  tager  sit  Sæde  i 
den  hellige  Stad  og  regerer  over  de  tolv  Stammer  for  be- 
standig. 

Naar  Nutidens  Kristen  maa  erfare  Kummerens  og  Sorgens 
Smerter  ved  at  folge  sine  nærmeste  Venner  til  Graven,  trostes 


186 

han  ved  Haabet  om  en  aandelig  Tilværelse  i  en  Verden  langt 
fjernet  fra  hans  egen  Moder  Jord  og  udenfor  Tids  og  Rums 
Grænser,  hvor  Aander  færdes  tilsammen  i  evig  Glæde  og 
Sang,  og  om  Legemet  end  skulde  opstaa  fra  de  Døde,  antager 
de  dog,  at  det  hele  vil  blive  Aand  uden  Forbindelse  med  le- 
gemlige Stoffer  og  svæve  bort  til  Verdener  i  det  Høje,  fri  fra 
alle  de  Elementer,  der  udgjorde  deres  Væsens  Bestanddele  i 
dette  Liv,  og  saaledes  nyde  evigt  Liv  og  Lykke,  medens 
Grundstoffer,  levende  og  livløse,  skal  ophøre  at  være  til  og 
intet  Sted  mere  findes  for  Himlen,  Jorden  og  Havet. 

Muhamedaneren  er  ligeledes  underkastet  den  hjerteson- 
derrivende  Sorg,  som  andre  føler  ved  Tabet  af  deres  Venner, 
men  de  trøster  sig  ved  Tanken  om  engang  at  opnaa  et  Pa- 
radis for  sanselige  Glæder,  hvor  han  forventer  tillige  med 
alle  sine  trofaste  Venner  for  bestandig  at  glædes  i  Sanselig- 
hedens Nydelser.  Han  drømmer  om  Træer  belæssede  med 
yndige  Frugter,  som  bøjer  deres  Grene  indbydende  for  hans 
Appetit,  om  Haver  og  Parker  prydede  med  smukke  Gange, 
med  kølig  Skygge,  Blomster,  hvis  søde  Duft  opfylder  Luften, 
og  omringet  af  Marker  med  Krydderier,  langt  kosteligere  end 
Arabiens  sjældneste  Produkter,  medens  hans  gyldne  Paladser 
og  Serailer  er  fyldt  med  Myriader  af  henrivende  Jomfruer, 
dejligere  end  Cirkassiens  skønne  Døtre.  Med  disse  haaber  han 
at  henleve  et  Liv  i  Fornøjelse  og  Nydelse  for  bestandig. 

Hedningen  finder  ligeledes,  naar  han  er  nedbøjet  af  Sorg, 
nogen  Trøst  i  Forhaabningen  om  en  fremtidig  Tilværelse,  en 
eller  anden  skyggefuld  Skov  opfyldt  af  Vildt  eller  en  skon 
Græsslette  med  smukke  Blomster,  en  beskeden  Himmel  bag 
de  skyklædte  Bjerge,  i  hvilken  han  haaber  at  genforenes  med 
sin  Hustru,  sine  Børn,  sine  Søskende  og  sine  Fædre,  og  i 
deres  Samfund  at  tilbringe  en  fredelig  Evighed  i  alle  det 
huslige  Livs  Nydelser,  medens  hans  trofaste  Hest  og  Hund 
skal  gøre  ham  Selskab.  Disse  er  de  Fortrostninger  og  For- 
haabninger,  der  tjener  til  at  tørre  hans  Taarer,  at  berolige 
hans  sorgfulde  Barm  og  at  hviske  Fred  til  hans  bedrøvede 

Sjæl.  Hvor  ønskelig  er  da  ikke  en  nojagtig  og  rigtig  Kund- 
skab om  denne  fremfor  alt  andet  vigtige  Genstand.  Hvem 
attraar  ikke  at  blive  bekendt  med  Beskaffenheden  af  hin  evige 
Grad  af  Tilværelsen,  imod  hvilken  vi  alle  iler?  Vi  er  udeluk- 
kende afhængige  af  Aabenbaringens  og  Forstandens  Lys  med 
Hensyn  til  enhver  noje  og  korrekt  Oplysning  om  denne  Gen- 
stand. I  Moses  Beretning  om  Skabelsen  begynder  han  saa- 
ledes: 

»I  Begyndelsen  dannede  Gud  Himlene  og  Jorden,  og  Jor- 
den var  øde  og  tom,  og  der  var  morkt  over  Afgrunden,  og 
Guds  Aand  svævede  over  Vandene.« 

Moses  ansaa  det  ikke  for  fornødent  at  underrette  os  om, 
af  hvilke  Stoffer  Gud  dannede  Jorden,  og  der  var  i  Sandhed 
ingen  Nødvendighed  for  Aabenbaring  til  at  vejlede  os  an- 
gaaende  denne  Genstand,  thi  vi  ser  for  os  selv,  at  den  er 
dannet  af  de  almindelige  Elementer,  der  udgør  Legemer  eller 
Stoffer  i  Almindelighed,  og  naturligvis  eksisterer  disse  Stoffer 
eller  Elementer  allerede,  og  det  tillige  i  et  tilstrækkeligt  Kvan- 
tum til  Dannelsen  af  en  Klode  som  vor.  Fra  den  mosaiske 
Beretning  om  Skabelsen  har  mange  faaet  den  Idé,  at  Gud 
skabte  alt  af  intet,  at  faste  Stoffer  udsprang  af  intet.  Men 
dette  er  Mangel  paa  Eftertanke  eller  Anvendelse  af  Fornuften 
paa  denne  Genstand;  for  Eksempel  naar  et  Barn  spørger  sin 
Fader:  hvem  gjorde  dette  Hus,  og  Faderen  svarer:  Tømmer- 
manden. Barnet  spørger  igen:  hvem  gjorde  mig,  og  Faderen 
svarer:  Herren.  Atter  sporger  Barnet:  hvem  gjorde  Jorden, 
og  Faderen  svarer:  Herren  gjorde  Jorden  og  alle  Ting  paa 
dens  Overflade.  Nu  kunde  Barnet  antage,  at  Tømmermanden 
skabte  Huset  uden  noget  Materiale,  at  han  bragte  det  til  at 
eksistere  af  intet;  og  ligeledes  kunde  det  antages,  at  det  selv 
var  skabt  af  intet,  skønt  det  i  Virkeligheden  dannedes  af  Ma- 
terialer eller  Stoffer,  der  fremstod  af  Jorden,  og  med  samme 
Rimelighed  kan  vi  antage,  at  Gud  skabte  Jorden  af  intet, 
medens  han  i  Virkeligheden  skabte  den  af  selveksisterende 
Elementer.  (Fortsættes). 

VENSKAB. 

Der  er  to  Elementer  til  Sammensætningen  af  et  Venskab, 
og  hvert  af  dem  er  saa  betydningsfuldt,  at  jeg  ikke  hos  det 
ene  kan  finde  noget  Fortrin  fremfor  det  andet,  heller  ikke 
nogen  Grund  til  at  foretrække  det  ved  at  nævne  det  først.  Det 
ene  er  Sandhed.  En  Ven  er  en  Person,  for  hvem  jeg  er  ærlig. 
Por  ham  kan  jeg  tænke  højt.  Jeg  er  langt  om  længe  kommet 
til  et  Menneske  saa  ægte  og  lige  til,  at  jeg  overfor  ham  kan 
aflægge  endog  disse  Høflighedens,  Forstillelsens  og  Bagtan- 
kens inderste  Klædningsstykker,  som  Menneskene  ellers  aldrig 
tager  af,  og  jeg  kan  behandle  ham  med  den  Ligefremhed  og 
Enkelhed,  hvormed  det  ene  kemiske  Atom  møder  det  andet. 

Oprigtighed  er  den  Luksus,  ligesom  Diademer  og  Hersker- 
magt, der  kun  tilfalder  de  ledende  Mænd,  som  taler  Sandhed, 
da  de  ikke  har  nogen  over  sig  til  at  smigre  for  eller  rette  sig 
efter.  Naar  Mennesket  er  alene,  er  det  oprigtigt;  men  ved  en 
anden  Persons  Komme  begynder  Forstillelsen.  Vi  fylder  vort 
Medmenneskes  Tilværelse  med  Komplimenter,  Sladder,  For- 
nøjelse, Forretninger.  Vi  skjuler  vor  Tanke  for  ham  med  løse 
Talemaader. 

Jeg  kender  en  Mand,  som  kastede  dette  Drapperi  og  uden 
Komplimenter  og  Omsvøb  og  Trivialiteter  talte  direkte  til  den 
enkeltes  Samvittighed,  og  det  med  den  største  Indsigt  og 
Skønhed.  Først  gjorde  man  Modstand,  alle  var  enige  om,  at 
Manden  var  gal.  Men  da  han  dristigt  vedblev  dermed,  knyt- 
tede han  efterhaanden  alle  til  sig  i  et  sandt  personligt  For- 
hold. Ingen  kunde  tænke  sig  at  tale  falsk  til  ham  eller  at  af- 
færdige ham  med  Markedssladder  og  Dagligstuepassiar;  men 
alle  modtog  et  dybt  Indtryk  af  hans  Oprigtighed,  og  han  tø- 
vede ikke  med  at  vise  dem  sin  Naturglæde  og  hvilken  Sand- 
hedens Poesi,  han  var  i  Besiddelse  af. 

Men  for  de  fleste  af  os  viser  Samfundet  ikke  sit  Ansigt, 
men  kun  Siden  og  Ryggen.  Det  er  vanskeligt  at  gaa  oprejst; 
næsten  ethvert  Menneske,  vi  moder,  fordrer  særlige  Hensyn,  det 

har  i  sit  Hoved  visse  Ideer,  som  ikke  maa  afdisputeres,  og 
som  vi  tvinger  os  til  at  bøje  os  for. 

Ikke  saaledes  med  en  Ven!  En  Ven  er  et  jævnt,  sundt  Men- 
neske, som  ikke  lægger  Beslag  paa  min  Sindrighed,  men  paa 
mig  selv;  han  forlanger  ikke,  at  jeg  skal  tage  en  Forstillelsens 
Maske  paa.  Derfor  er  en  Ven  en  Slags  Selvmodsigelse  i  Na- 
turen. Jeg,  som  var  alene,  jeg,  som  intet  saa  i  Naturen,  hvis 
Eksistens  jeg  kan  bekræfte  med  ligesaa  stor  Sikkerhed  som 
min  egen,  jeg  ser  nu  mit  Væsens  Skikkelse  i  hele  dets  Dybde, 
Art  og  Ejendommelighed  inddraget  i  en  fremmed  Form  — 
i  min  Ven. 

Det  andet  Element  i  Venskabet  er  Blidhed,  Ømhed.  Jeg 
hader  Vanæreisen  af  Navnet  Venskab,  naar  det  bruges  til 
at  betegne  verdslige  Forbindelser.  Jeg  foretrækker  langt  Hyr- 
dedrengens Selskab  for  det  silkeklædte  og  parfumerede  Ven- 
skab, der  kun  stadfæstes  ved  private  Fornøjelser  paa  udsøgte 
Restauranter.  Venskabet  er  til  Hjælp  og  Styrke  og  Trøst  i  alle 
Livets  og  Dødens  mangfoldige  Forhold,  i  Medgang  og  Mod- 
gang, i  Storm  og  i  Stille,  i  Lys  og  i  Skygge.  Det  er  skabt  for 
lykkelige  Dage,  for  glad  givne  Gaver,  for  dejlige  Udflugter  i 
den  frodige  Sommer,  men  ogsaa  for  ufarbare  Veje,  Skibbrud, 
Fattigdom  og  Forfølgelse.  Venskabet  stivner  aldrig  i  visse 
fastsatte  Vaner  og  Former,  men  er  stadig  friskt,  stadig  nyt 
og  opfindsomt  og  giver  det,  der  før  var  Vaneslaveri,  Ynde 
og  Glæde. 

Sandt  Venskab  højner  og  forædler;  dets  Aand  er  storslaaet 
og  behandler  Genstanden  for  Venskabet,  som  en  Gud  vilde 
gøre  det.  En  Ven  vindes  kun  ved  Venskab.  Tro  ikke,  at  Du 
bliver  en  Mands  Ven  blot  ved  at  gaa  ind  i  hans  Hus!  Guds 
eneste  Mønt  er  Gud.  Han  betaler  aldrig  med  noget  ringere  end 
det.  Vid  derfor,  at  et  fuldkomment  Venskab  kun  kan  ejes  af 
en  fuldkommen  Ven. 


190 


FORAARSKONFERENCEN  I  KRISTIANIA. 

Den   23.,  24.  og  25.   April   1921. 

Konferencen  aabnedes  Lørdag  Aften  Kl.  7V2  med  en  sær- 
deles vellykket  Koncert  under  Ledelse  af  Broder  Hartvig 
Bruun. 

Søndagsskolen  aabnedes  Søndag  Formiddag  Kl.  101/.,  med 
Salmen:  »Vær  velkommen«.  Bøn  ved  Henrik  Petersen.  Sal- 
men: »Kom  Venner  smaa«.  Derefter  blev  der  afgivet  Rap- 
port over  Kristianias,  Drammens  og  Arendals  Søndags- 
skoler, henholdsvis  af  Brødrene  Julius  Stenersen,  George  A. 
Widsten  og  Hyrum  M.  Norseth.  Søndagsskolens  Elever  ud- 
førte derefter  et  godt  Program  under  Broder  Paulus  Edvard- 
sens  Ledelse. 

Missionspræsidenten  foreslog  derefter  Skolens  Bestyrelse, 
hvilket  blev  enstemmigt  vedtaget,  og  Skolen  sluttedes  med 
Salmen:  »Hav  Tak  for  Profeten«.  Taksigelse  af  Olga  Bergh. 

Mødet  Søndag  Eftermiddag  Kl.  2  aabnedes  med  Salmen: 
»Fader  vor  i  Himlen«.  Bøn  af  Carl  M.  Hagberg.  Salmen:  »Jeg 
véd,  paa  hvem  jeg  bygger«.  Rapporter  blev  givet  af  Brodrene 
Olaf  Sønsteby,  Hyrum  M.  Norseth,  Jacob  Johnsen  og  Soster 
Mina  Christiansen,  henholdsvis  over  Larvik  og  Skiens  Gren, 
Arendals  og  Frederiksstads  Grene,  samt  den  kvindelige  Hjæl- 
peforening. Til  Afveksling  blev  Salmen:  »Lover  Din  Herre« 
afsunget,  hvorefter  Ældste  George  A.  Widsten  gav  Rapport 
fra  Drammen,  Søster  Olga  Tangorud  for  den  kvindelige  Hjæl- 
peforening i  Tønsberg  og  Broder  Otto  Gebhardt  for  Sang- 
koret i  Kristiania.  Søster  Augusta  Olsen,  kvindelig  Missionær 
i  Drammen,  bar  sit  Vidnesbyrd. 

Missionspræsidenten  foreslog  derefter  Kirkens  Generalauto- 
riteter samt  følgende  Søskende  til  Opholdelse:  Aug.  S.  Schou 
som  Præsident  over  den  norske  Mission,  Oscar  R.  Lindbo  Grens- 
sekretær  for  Kristiania  Gren,  Hartvig  Bruun  som  Dirigent  for 
Sangkoret,  Borghild  Larsen  som  Organist  og  Otto  Gebhardt 
som  Formand.  Som  Præsidentinde  for  den  kvindelige  Hjælpe- 

forening  Mina  Christiansen  med  Marta  Stenersen  og  Magna 
Staavi  som  Raadgivere,  Bergliot  Grinager  som  Sekretær  og 
Kasserer  og  Hildeborg  Helin  som  ass.  Sekretær.  Alle  Forslag 
blev  enstemmigt  vedtaget.  Mødet  sluttedes  med  Salmen:  »Til 
Kamp«.  Taksigelse  af  Karoline  Martiniussen. 

Mødet  Sondag  Aften  Kl.  7  aabnedes  med  at  Koret  sang: 
»Guds  Aand  som  en  Ild«.  Bøn  ved  Otto  Gebhardt,  og  Koret 
sang:  »Almagts  Gud  vi  for  Din  Trone«.  Broder  Heber  J. 
Gustaf  son  talte  om,  at  Tro  uden  Gerninger  er  død.  Koret  sang: 
»Mester,  se  Uvejret  truer«. 

Broder  Olaf  Sønsteby  talte  derefter  om  Nødvendigheden 
af  Tro  og  Gerninger  samt  bar  sit  Vidnesbyrd  om  Evangeliets 
Gengivelse.  Koret  sang:  »Det  spredes  mer  og  mer«.  Missions- 
præsident  Aug.  S.  Schou  talte  til  Slut  om  Profeten  Joseph 
Smiths  første  Syn,  de  Sidste  Dages  Helliges  Tempelarbejde 
og  Kirkens  Organisation.  Mødet  sluttedes  med  at  Koret  sang: 
»Gud  bevare  mig«.  Taksigelse  af  George  A.  Widsten,  hvor- 
efter Koret  atter  sang:  »Det  er  en  kostelig  Ting«. 

Mandag  Aften  Kl.  8  aabnedes  Mødet  med  Sang  og  Bøn  ved 
Anna  Lindbo.  Søster  Katinka  Bisjord  afgav  Rapport  over 
Ungdomsforeningen,  hvorefter  et  godt  Program  blev  udført. 
Ældste  George  A.  Widsten  gav  derefter  Rapport  over  Ung- 
domsforeningen i  Drammen.  Til  Afveksling  blev  Salmen: 
»Vaagn  op,  hør  Røsten  lyder«  afsunget.  Søster  Augusta  Olsen 
samt  Brødrene  Heber  J.  Gustafson  og  Hyrum  M.  Norseth 
talte  om  Ungdomsforeningens  Formaal,  Arbejde  og  Frem- 
gang, Broder  Oscar  R.  Lindbo  afgav  Rapport  over  Skrifte- 
foreningen. Missionspræsident  Schou  foreslog  derefter  unge 
Mænds  og  Kvinders  Forenings  Bestyrelse  som  folger:  som 
Præsident  for  de  unge  Mænds  Forening  Theodor  Pedersen 
med  Ludvig  Arnesen  og  Erling  Larsen  som  Raadgivere,  som 
Sekretær  Karl  Gulbrandsen,  ass.  Sekretær  Ramm  Larsen. 
Som  Præsidentinde  for  de  unge  Kvinders  Forening  Karoline 
Martiniussen  med  Hildeborg  Helin  og  Agnes  Sønsteby  som 
Raadgivere,  Katinka  Bisjord  som  Sekretær  og  Ragnhild  Øde- 


192 

gaard  ass.  Sekretær,  hvilke  Forslag  blev  enstemmigt  ved- 
taget. Mødet  sluttedes  med  Sang  og  Taksigelse  ved  Theodor 
Pedersen. 

Som  Slutning  paa  Konferencen  afholdtes  en  selskabelig 
Sammenkomst  Tirsdag  Aften,  arrangeret  af  den  kvindelige 
Hjælpeforening.  Oscar  R.  Lindbo. 

Sekretær. 


FORAARSKONFERENCEN  I  TRONDHJEM. 

Konferencen  begyndte  Lørdag  den  16.  April  Kl.  8  Aften 
i  Lokalet  Kongevej  6. 

Missionspræsident  Aug.  S.  Schou  var  til  Stede,  men  Modet 
lededes  af  Præsident  E.  Larsen  og  aabnedes  med  Bøn  af 
Præsident  Schou,  hvorefter  Præsident  Larsen  bød  Forsam- 
lingen velkommen  og  aflagde  Rapport  over  Grenens  Virk- 
somhed i  det  forløbne  Halvaar.  Derpaa  aflagdes  Rapporter 
fra  Kirkens  forskellige  Institutioner:  Søster  Aspen  fra  Kvinde- 
foreningen,  Broder  Carl  Jensen  fra  Ungdomsforeningen  og 
Broder  Illguth  fra  Skrifteforeningen,  og  samtlige  Søskende 
udtalte  deres  Tilfredshed  med  Arbejdet. 

Omrejsende  Ældste,  Broder  Gustaf  son,  udtalte  sig  om  Ar- 
bejdet i  Kristianssund,  og  Præsident  Schou  fremhævede  den 
gode  Tilstand  i  Grenen,  som  Rapporterne  bar  Vidne  om. 
Mødet  sluttede  med  at  Præsident  Larsen  takkede  de  tilstede- 
værende. Taksigelse  af  Broder  Hagen. 

Søndagsskolens  Konferencemøde  lededes  af  Skolens  Præ- 
sident Broder  Hagen,  og  fandt  Sted  den  efterfølgende  Søndag 
Formiddag  Kl.  1072.  Modet  blev  indledet  med  Bøn  af  Broder 
Gustafson  og  en  Velkomsttale  af  Broder  Hagen.  Broder  Paul 
Helberg  rapporterede  Søndagsskolens  Arbejde  siden  sidste 
Konference  og  konstaterede,  at  Stillingen  var  god.  Et  smukt 
Program  udfortes  af  Barneklassen  under  Ledelse  af  Søster 
Thora   Eriksen.  Nogle  Forandringer  i  Skolens  Sammensæt- 

ning  foretoges  og  Missionspræsident  Schou  talte  til  Bornene 
og  til  Skolen  som  Helhed.  Broder  Illguth  sluttede  Mødet  med 
Taksigelse. 

Kl.  2  samme  Dag  afholdtes  et  Eftermiddagsmode,  der  blev 
indledet  med  Bon  af  Broder  Hagen  og  Tale  af  Brodrene  An- 
dersen, Risan,  Jensen  og  Hagen. 

Missionspræsidenten  foreslog  Kirkens  Generalautoriteter 
samt  efterfølgende  Soskende  til  Opholdelse:  som  Præsident 
over  den  norske  Mission  Aug.  S.  Schou,  som  Præs.  over 
Trondhjems  Konference  Eyolf  Larsen  med  Carl  Jensen  og 
Nils  Hagen  som  Raadgivere,  som  omrejsende  Ældste  i  Trond- 
hjems Konference  Broder  Gustafson.  Nogle  Forandringer 
indenfor  Grenen  vedtoges.  Modet  sluttedes  med  Taksigelse  af 
Broder  Risan. 

Et  stort  Møde  afholdtes  om  Aftenen  i  Haandværkerfor- 
eningens  Sal,  hvor  Præs.  Schou  talte  om  »Mormonernes  Liv 
og  Lære«.  Et  Program  blev  derefter  udført  med  Sang  af  et 
Herrekor,  Violinsolo  og  Solosang  til  Klaverakkompagnement. 

Mandag  Aften  sluttedes  Konferencen  med  Møde  i  Ung- 
domsforeningen. Mødet  aabnedes  med  Bøn  af  Broder  Risan. 
Foreningens  Præsident,  Broder  Carl  Jensen,  bød  Forsamlin- 
gen Velkommen,  og  et  Program  bestaaende  af  Sang,  Dekla- 
mation og  Musik  udførtes.  Til  Medlemmer  af  Bestyrelsen 
valgtes  følgende:  som  Præsident  G.  Risan,  som  Raadgivere 
Søstrene  Ingdahl  og  Kristiansen,  som  Skriver  og  Kasserer 
Paul  Helberg. 

Missionspræsidenten  udtalte  sig  om  Arbejdet  for  Evange- 
liets Sag  og  nedbad  Guds  Velsignelse  over  Konferencen,  hvor- 
efter Mødet  sluttede  med  Taksigelse  af  Broder  John  Øien. 

Tirsdag  Aften  afholdtes  en  selskabelig  Sammenkomst  med 
Servering  af  Chokolade  og  Udførelse  af  et  godt  Program. 

Gustav  G.  Risan,  Grenssekretær. 


194 
SAMFØLELSE. 

Det  størst  mulige  Fremskridt  er  betinget  af  den  størst 
mulige  Samfølelse.  De  enkelte  Faktorers  Kræfter  mangedobles 
jo  ved  Sammensmeltningen  —  Solidariteten.  Dette  gælder  i 
lige  hoj  Grad  de  mindre  som  de  større  Forhold.  Tag  f.  Eks. 
Hjemmet:  hvor  værdifuld  er  ikke  Samfølelsen  her!  Tænker 
man  sig  et  Tilfælde,  hvor  Forældre  og  Børn  alle  er  besjælede 
af  Trangen  til  at  gøre  det  fælles  Hjem  til  et  behageligt  Hvile- 
sted efter  Dagens  Møje,  en  Arnekrog  for  fredelige  Sysler,  et 
Centrum  for  alle  aandelige  Interesser,  da  ser  man  et  Eks- 
empel paa,  hvorledes  Fællesskab  i  Følelser  fremmer  Udvik- 
ling, thi  i  et  saadant  Hjem  trives  glade,  gode  og  stærke  Men- 
nesker, medens  Livet  kun  altfor  tydeligt  og  altfor  ofte  viser 
os  de  triste  Resultater  af  splittede  Hjem,  hvor  Klammeriets 
og  Uenighedens  Aand  regerer,  en  Aand,  der  i  Virkeligheden 
er  og  altid  har  været  Satans  Aand. 

Et  smukt,  poetisk  Udtryk  for  den  hjemlige  Samfølelse  har 
vi  i  den  velkendte  Salme: 

Der  er  Skønhed  her  paa  Jord 
i  et  kærligt  Hjem; 
der  er  Fryd  i  hvert  et  Ord 
i  et  kærligt  Hjem.  .  .  . 
Roser  blomstrer  for  vor  Fod, 
Jorden  er  en  Have  god, 
Livet  kun  en  Glædens  Flod 
i   et  kærligt  Hjem. 

Men  fra  Hjemmet  kan  vi  gaa  videre  til  de  større  Kredse: 
Nationen  og  Samfundet.  Ogsaa  her  er  Solidaritet  ensbety- 
dende med  Fremskridt,  og  der  gælder  akkurat  de  samme  Love 
for  de  splidagtige  og  de  solidariske  Nationer,  som  !or  de  split- 
tede og  de  forenede  Hjem. 

Samfolelse  medfører  gensidig  Tillid  i  Handel  og  Vandel, 
medens  den  Egenraadige,  der  er  sig  selv  nok  og  tilbageviser 
andres  Medvirken,  maa   finde   sig  i   tillige   at  miste   andres 

Tillid,  idet  man  efterhaanden  ophorer  at  regne  med  ham.  I 
Tusindaarsriget,  hvor  Kristus  personlig  vil  regere  paa  Jorden, 
medens  Satan  er  bundet,  vil  en  gennemført  Solidaritet  faa 
Lejlighed  til  at  gore  sig  almindelig  gældende.  Uden  denne 
kan  ingen  fuldkommen  Regeringsform  tænkes,  uden  den  vilde 
det  ikke  være  Kristi  Regering. 

Jesu  Kristi  Kirke  bæres  fremad  af  en  mægtig,  usvigelig 
Samfølelse,  der  bl.  a.  er  antydet  i  Efeserbrevet,  hvor  Paulus 
sammenligner  den  med  et  Legeme.  »Sandheden  tro  i  Kærlig- 
hed skal  vi  i  alle  Naader  opvokse  til  ham,  som  er  Hovedet, 
Kristus,  ud  fra  hvem  hele  Legemet,  idet  det  sammenføjes  og 
sammenknyttes  ved  ethvert  hjælpende  Bindeled  i  Forhold  til 
hver  enkelt  Dels  tilmaalte  Virkekraft,  fuldbyrder  Legemets 
Vækst  til  Opbyggelse  af  sig  selv  i  Kærlighed.« 

Et  klarere  Billede  af  Samfølelsens  Betydning  har  ingen 
anden  nogensinde  givet  os.  Einar  Kiær. 

BRØDRENE  NØKLEBY  DRÆBT. 

En  sørgelig  Ulykke  fandt  for  kort  Tid  siden  Sted  ved 
Clearfiled,  ikke  langt  fra  Ogden.  Et  Automobil,  hvori  befandt 
sig  fire  Mænd,  der  var  paa  Vej  til  deres  Arbejde,  blev  paa- 
kørt af  et  Tog,  hvorved  tre  af  Mændene  blev  dræbt.  De  to 
af  disse  var  Brodrene  Joseph  og  Hyrum  Parley  Nokleby,  den 
tredje  Marion  H.  Smith,  de  var  alle  hjemmehørende  i  Ogden. 
Ulykken  skete  ved  at  Signalklokken  ikke  ringede,  og  Toget, 
som  kom  nordfra,  kan  ikke  ses  fra  Vejen,  da  Stationsbyg- 
ningen skjuler  Sporet,  og  den  stærke  Blæst  foraarsagede,  at 
de  ikke  kunde  høre  Toget  komme.  Joseph  Nokleby  var  40 
Aar  gammel  og  efterlader  sig  Hustru.  Hyrum  Parley  Nokleby 
var  36  Aar  gammel  og  ugift.  Han  har  udfort  flere  Aars  Mis- 
sionsarbejde i  Norge  og  var  Præsident  i  de  Halvfjerds  Quo- 
rum i  4.  Ward.  M.  H.  Smith  var  60  Aar  gammel  og  efter- 
lader sig  Hustru  og  fire  Børn.  Den  fjerde  Mand,  Andrew  San- 
deli, sprang  af,  da  han  saa  Toget,  og  slap  derfor  med  nogle 
alvorlige  Skrammer. 


196 

SALME. 

Himlene,  Herre,  fortæller  Din  Ære, 
Mesteren  prises  af  Hvælvingen  blaa, 
Solen  og  Maanen  og  Stjernernes  Hære 
viser  os,  hvad  Dine  Hænder  formaa; 
men  i  Dit  Hus,  i  Din  Kirke  paa  Jorden, 
der  taler  Dage  med  Dage  om  Dig, 
der  sig  forklarer  Din  Sol  og  Din  Torden, 
der  paa  Oplysning  selv  Natten  er  rig. 

Ej  er  i  Sandhed  der  Ord  eller  Tanke, 
som  i  Dit  Hus  jo  fik  Mæle  og  Røst, 
og  alt  saa  vide,  som  Stjernerne  vanke, 
bringer  paa  Jord  de  Oplysning  og  Trøst; 
Ordet  med  Solen  i  skiftende  Tider 
udgaar  som  Brudgom  i  morgenrød  Glans, 
straalende  frem  ad  sin  Bane  den  skrider, 
krones  som  Helten  med  aftenrød  Krans! 

Saa  paa  sin  Bane  Din  Sol  i  det  høje, 
Lyset  i  Sandhed,  omrejser  vor  Jord, 
intet  i  Verden  er  skjult  for  dens  Øje, 
aldrig  udslettes  dens  straalende  Spor; 
ren  som  et  Guld  er  den  Lov,  Du  har  givet, 
omvender  Sjæle,  som  agter  derpaa, 
trofast  Dit  Vidnesbyrd  fører  til  Livet, 
Vismænd  det  gør  af  vankundige  smaa. 

Kingo. 

